El Concurs Internacional de Fideuà de Gandia se celebrarà el pròxim 5 de juny
23 gener 2018

## El Concurs Internacional de Fideuà de Gandia se celebrarà el pròxim 5 de juny23 gener 2018Última actualització: 14 juliol 2025

![](../gestion/img/_AO_3886-copia.jpg)  
  

La regidora Liduvina Gil, acompanyada de la tècnica de Turisme Olatz Megía; el president de la Associació Gastronòmica Fideuà de Gandia, Avelino Alfaro i el responsable de Comunicació de l'Associació, Juan Carlos García, han comparegut aquest matí en roda de premsa per presentar les bases i el cartell de la XLIV edició del Concurs Internacional Fideuà de Gandia que es desenvoluparà a la nostra ciutat el pròxim 5 de juny.  
  
**Liduvina Gil** ha explicat que la present edició serà "_de les més internacionals que s'hagen fet. Tenim moltes peticions de cuiners estrangers símptoma de l'èxit i el renom que està adquirint el concurs_".  
  
Per la seua banda, **Olatz Megía** va destacar que "_des del Departament de Turisme una de les línies en què més s'està incidint és en el turisme gastronòmic i en el seu plat estrella, la fideuà de Gandia. Hui presentem el concurs però durant tot l'any estem en contacte amb l'Associació i col·laboren en els "showcooking" que preparem o en els "farm trip" que organitzem en el departament. L'última col·laboració va ser a Fitur on van preparar una degustació per a 400 persones el passat dissabte_".  
  
Pel que fa al cartell, **Avelino Alfaro** ha explicat que el cartell d'aquest any s'ha triat la proposta presentada per Aida Pardo, una estudiant de 15 anys de la ciutat. "_Creiem que el cartell ens representa. Els colors i els motius triats representen la ciutat i el detall del cuiner home/dona destaca que som una ciutat igualitària_".  
Pel que fa a les bases, Alfaro va explicar que l'any passat ja es van superar les peticions pel que fa al nombre de concursants que poden participar. "_Podríem augmentar el nombre de places disponibles però no creiem que siga l'adequat, ja que no donaríem el servei als cuiners que un concurs internacional es mereix". "Cada any augmenta el nombre de peticions de cuiners estrangers. Aquest any tenim sol·licituds de cinc restaurant japonesos, una de Bulgària, dues d'Itàlia, un d'Austràlia, dos més de Mèxic i altres_".  
A causa d'això, la directiva ha decidit que en el cas de superar els 30 participants, els participants es triaran per sorteig tenint en compte que s pretén que siguen 10 participants locals, 10 de la resta de l'Estat i altres 10 internacionals.  
  
Un altre dels aspectes que queden per decidir pels organitzadors són el jurat, l'emplaçament o si el concurs se celebrarà en el seu horari habitual o es farà de nit. "_Portem dos anys amb molta calor i creiem que fer-ho de nit podria ser una bona opció, no ho descartem_".  
  
Finalment, **Juan Carlos García** ha explicat que "_pretenem que tant els assistents com els concursants siguen atesos el millor possible i per això seguim estudiant diverses opcions. A més, ja estem en contacte amb mitjans de comunicació internacionals per donar-li més impacte i augmentar la difusió del concurs_".